钦定古今图书集成/明伦汇编/人事典/第071卷 > 西畴常言 > 《贫赋》〈以安贫乐道情旨逸然为韵〉王棨
## 钦定古今图书集成/明伦汇编/人事典/第071卷 > 西畴常言 > 《贫赋》〈以安贫乐道情旨逸然为韵〉王棨

有弘节先生，栖迟上京，每入樵苏之给，长甘藜藿之
羹。或载渴以载饥，未忘挫念。虽无衣而无褐，终自怡
情。其居也，满榻凝尘，侵阶碧草，衡门度日以常掩，环
堵终年而不扫。荒凉三径，重开蒋诩之踪；寂寞一瓢，
深味颜回之道。则有温足公子，繁华少年，共造绳枢
之所，相延瓮牖之前，但见其缊袍露肘，曲突沉烟。僮
“不粒以愁坐，马无刍而困眠。”俱曰：“先生迹似萍泛，家
如磬悬，且何道而自若，复何心而宴然？”先生曰：“子不
闻：蜀郡长卿，汉朝东郭，器虽涤以无愧，履任穿而自
乐。斯盖以顺理居常，冥心处约，当年虽则羁旅，终岁
曾无陨获。又不闻前惟曾子，后有袁安，或蒸藜而取
饱，或卧雪以忘寒。斯亦性善居易，情无怨难，不汲汲
以苟进，岂孜孜而妄干。尽能一荣枯，齐得失。顾终窭
以非病，纵屡空而何恤。是以原宪匡坐而不忧，启期
行歌而自逸。况乎否穷则泰，屈久则伸。负薪者荣于
汉，鬻畚者相于秦。更闻杨素之言，未能图富；苟有陈
平之美，安得常贫。”矍然二子，相顾而起，乃曰：“幸承达
者之论，深见贤哉之”旨，而今而后，方知君子固穷，小
人穷，斯滥矣。